रवीन्द्रनाथ ठाकुर की तरह निराला का भी सपना था कि हिन्दी प्रदेश में एक ऐसा विश्वविद्यालय हो, जिसमें हिन्दी माध्यम से शिक्षा दी जाये | जहाँ साहित्य के साथ – साथ विज्ञान, तकनीक, व्यावसायिक, यांत्रिकी की शिक्षा हिन्दी माध्यम द्वारा दी जाये |1935 में हिन्दी साहित्य सम्मेलन के इंदौर अधिवेशन में हिन्दी विश्वविद्यालय बनाने का ऐसा ही एक प्रस्ताव सामने आया था | निराला ने बड़े हर्ष के साथ स्वागत किया था | इस विश्वविद्यालय के संबंध में निराला ने जो बातें कहीं है वह बहुत ही महत्वपूर्ण है –“अपनी भाषा का विश्वविद्यालय हर एक जाति के लिए गौरव की बात है | यह सर्वमान्य बात है की जाति को समुन्नत होने का सौभाग्य अपनी ही शिक्षा से प्राप्त होता है |”8 निराला यहां किसी एक जाति की बात नहीं कर रहे हैं | वे भारत की सभी जातियों के बारे में बात कर रहे हैं | वे जानते हैं कि हर जाति का विकास अपनी मातृभाषा में ही संभव है | इसलिए शिक्षा का माध्यम अपनी मातृभाषा में ही होनी चाहिए | डॉ.शर्मा लिखते हैं –“भारतेन्दु हरिश्चन्द्र की तरह निराला भी चाहते थे कि आधुनिक कला – कौशल की शिक्षा हिन्दी के माध्यम से दी जाए |”9 “जब हिन्दी शिक्षा का माध्यम होगी, हिन्दी का अपना विश्वविद्यालय होगा, तब “हम लोगों में जातीयत्व के सच्चे बीज अंकुरित होंगे, शिक्षार्थी युवकों की नसों में दूसरा ही रक्त प्रवाहित होगा | एक दूसरी ही शोभा हिन्दीभाषी भूभाग में दृष्ट होगी |”10